**OSNIVANJE ILI PROŠIRENJE TRGOVAČKOG DRUŠTVA ZA OBAVLJANJE ZDRAVSTVENE DJELATNOSTI**

**ZA DJELATNOST ZDRAVSTVENOG TURIZMA**

**1. UPRAVNI POSTUPAK IZDAVANJE RJEŠENJA IZ ČLANKA 152. STAVKA 1. ZAKONA O ZDRAVSTVENOJ ZAŠTITI O SUKLADNOSTI IZMJENE OSNIVAČKOG AKTA TRGOVAČKOG DRUŠTVA (UGOVORA ILI IZJAVE) O PROŠIRENJU DJELATNOSTI ZA OBAVLJANJE ZDRAVSTVENOG TURIZMA, SA ZAKONOM O ZDRAVSTVENOJ ZAŠTITI**

Na temelju članka 151. Zakona o zdravstvenoj zaštiti („Narodne novine“, broj 100/18, 147/20, 119/22, 156/22 i 33/23), u vezi članka 39.i 39. a Zakona, za obavljanje djelatnosti zdravstvenog turizma, potrebno je Ministarstvu zdravstva podnijeti:

A. zahtjev za izdavanje rješenja o sukladnosti izmjene osnivačkog akta trgovačkog društva (ugovora ili izjave) o proširenju djelatnosti za obavljanje zdravstvenog turizma, sa Zakonom o zdravstvenoj zaštiti (zahtjev iz članka 151. Zakona)

B. uz zahtjev je potrebno priložiti:

* osnivački akt trgovačkog društva koji se mijenja (presliku akta ovjerenog kod javnog bilježnika)
* izmjenu Izjave/Ugovora o osnivanju trgovačkog društva (izvornik ili ovjerena preslika) kojim se proširuje djelatnost trgovačkog društva za obavljanje djelatnosti **zdravstvenog turizma, pružanje zdravstvenih usluga, dijagnostičkih i terapijskih postupaka, zdravstvene njege te postupaka medicinske rehabilitacije, uz mogućnost korištenja prirodnih ljekovitih činitelja, uz pružanje ugostiteljskih usluga i/ili usluga u turizmu (odabrati „i“, odnosno samo ugostiteljske usluge ili usluge u turizmu).**
* dokaz o raspolaganju prostorom ugovor o najmu/zakupu ili vlasnički list, (ukoliko se kao dokaz o pravu raspolaganja poslovnim prostorom prilaže izvadak iz zemljišne knjige nadležnog općinskog suda isti priložiti ne stariji od 6 mjeseci) – original ili ovjerena preslika

2.Po izdanom rješenju iz članka 152. stavka 1. Zakona o zdravstvenoj zaštiti, trgovačko društvo upisuje izmjenu akta o osnivanju (proširenje djelatnosti) u sudski registar nadležnog Trgovačkog suda.

**3. UPRAVNI POSTUPAK IZDAVANJE RJEŠENJA IZ ČLANKA 39. b stavka 5. i članka 152. STAVKA 4. ZAKONA O ZDRAVSTVENOJ ZAŠTITI O ISPUNJAVANJU PROPISANIH UVJETA ZA OBAVLJANJE ZDRAVSTVENOG TURIZMA**

**1.** Trgovačko društvo ne može započeti s obavljanjem djelatnosti zdravstvenog turizma dok Ministarstvo zdravstva rješenjem ne utvrdi da su ispunjeni propisani uvjeti za obavljanje te djelatnosti pravilnikom iz članka 39. stavka 3. Zakona o zdravstvenoj zaštiti.

**2. Uvjeti za obavljanje zdravstvenog turizma propisani su Pravilnikom o pojedinim oblicima zdravstvenih usluga koje se pružaju u djelatnosti zdravstvenog turizma te standardima i normativima za njihovo obavljanje („Narodne novine“, broj 79/19).**

Za početak obavljanja djelatnosti zdravstvenog turizma, potrebno je Ministarstvu zdravstva podnijeti:

A) zahtjev za izdavanje rješenja o ispunjavanju propisanih uvjeta za obavljanje medicinskih usluga/usluga medicinskog wellnessa u zdravstvenom turizmu iz članka 39. b stavka 5. i članka 152. stavka 4. Zakona o zdravstvenoj zaštiti uz koji je potrebno priložiti:

1. Rješenje nadležnog Trgovačkog suda o izvršenom upisu proširenja djelatnosti trgovačkog društva u sudski registar
2. Tlocrt prostora trgovačkog društva u kojem će se obavljati djelatnost zdravstvenog turizma izrađen i ovjeren od ovlaštenog projektanta (uvjeti propisani Pravilnikom o pojedinim oblicima zdravstvenih usluga koje se pružaju u djelatnosti zdravstvenog turizma te standardima i normativima za njihovo obavljanje („Narodne novine“, broj 79/19)
3. za očevid prostora plaća se 265,45 Eura (2.000,00 kuna) za svaku zdravstvenu djelatnost (rješenje iz članka 152. stavka 4. Zakona).

Napomena:

a) Za obavljanje ugostiteljske djelatnosti/usluga u turizmu iz članka 39.a stavka 5. Zakona o zdravstvenoj zaštiti, nadležno je Ministarstvo turizma i sporta.

b) Upravna pristojba ne plaća se pred tijelima državne uprave temeljem tarifnog broja I., II., Uredbe o tarifi upravnih pristojbi („Narodne novine“, broj 92/21 i 95/21- ispravak) i Zakona o upravnim pristojbama („Narodne novine“, broj 115/16).